17-jarige sterf in polisieselArgieffoto. Die onafhanklike polisieondersoekdirektoraat (Opod) ondersoek die dood van ŉ 17-jarige seun wat die afgelope naweek in polisieaanhouding in Mpumalanga gesterf het. Moses Dlamini, woordvoerder van Opod, sê Calvin Chiloane is Saterdag dood aangetref waar hy in ŉ polisiesel by die Pienaar-polisiestasie gehang het. Hy het sy skoolhemp gebruik om sy eie lewe mee te neem. Volgens Dlamini is Chiloane in hegtenis geneem vir die verkragting en moord op ŉ 16-jarige skoolmeisie wie se liggaam vroeër in ŉ vlak graf aangetref is. Hy het Vrydag in die hof verskyn waarna hy terug na ŉ jeugsel geneem is waar hy alleen aangehou is. Hy sou Maandag weer in die hof verskyn het vir ŉ formele borgtogaansoek. “Die familie van die oorledene is in kennis gestel van sy dood. ŉ Geregtelike doodsondersoek word deur Opod gedoen,” het Dlamini gesê. ŉ Nadoodse ondersoek sal môre gedoen word.